정조 10년
丙午八月初五日卯時。上御重熙堂。大臣備局堂上引見入侍時。領議政鄭存謙。左議政李福源。右議政金熤行。知中樞府事具善復。行兵曹判書李命植。右參贊李在協。行副司直李性源徐有隣徐有寧。刑曹判書徐浩修。延豊君李𡊠。禮曹判書李在簡。行副司直李柱國。戶曹判書趙時俊。開城留守尹蓍東。京畿監司徐有防。漢城判尹金尙集。左尹徐有大。行都承旨洪秀輔。吏曹參判李秉模。行副司直沈豐之金思穆。校理李晴。左副承旨徐瀅修。假注書金祖淳。事變假注書李相璜。記注官承膺祚金健修。以次進伏訖。存謙等曰。夜朝日氣頗涼。此時聖體。若何。上曰。一樣矣。存謙等曰。寢睡水剌之節。亦如常度否。上曰。一樣矣。存謙等曰。王大妃殿氣候。何如。上曰。一樣矣。存謙等曰。惠慶宮氣候。何如。上曰。一樣矣。存謙曰。霜今早降。晩移絶食實之望。田穀雖云稍勝。年事旣已判歉。日昨絲綸以無非憧憧之日爲敎。果然目今之民憂非細矣。上曰。然矣。數年以來。年事稍勝。故今年則心甚慮之。果又値歉。接濟之策。誠茫然矣。存謙曰。然矣。上曰。勅期不遠。又將騷擾以過矣。存謙曰。然矣。上曰。齎咨官狀啓。初九日封發牌文。初八日離發。而狀啓中以姑未知牌文。當發於何時爲辭者。大是不成說之事。彼國物情。外國人雖曰不得詳知。旣以使臣爲名。則關係本國之事。茫然無知。至以已發之牌文。謂之未發者。豈非疎漏之甚者耶。此等事。卿等何不申飭乎。存謙曰。先來例於通州出送。似是因此而然矣。熤曰。雖費銀兩。令舌官預爲探知於該浮。則豈有是理耶。此則齎咨官。大有不察之責矣。存謙曰。冬至使使名。以冬至兼謝恩使下批矣。今則謝恩爲重。且有方物。以謝恩兼冬至使。改付標。何如。上曰。依爲之。存謙曰。今番賜祭。例有謝恩。而又有別諭。此則不必別有謝恩。只當以賻祭加等。諭旨優渥。同伸謝悃於一表一咨。咨文則令文任。另爲撰出。何如。上曰。依爲之。存謙曰。今番謝恩。事體甚重。而旣不送別使。付之節使。則行期宜視前差早。進定於九月內。何如。上曰。依爲之。福源曰。今番使行。較早一朔。預定期日。然後方物措備。乾糧輸送。可無窘束之患。拜表日字。令該曹卽爲推擇啓下宜矣。上曰。依爲之。以上竝出擧條存謙曰。長生殿外板。今無所儲。不但䂨來年限之已過多年。目下所餘。只是七立。而皆是不堪用者。向因工判所達。有待秋成斫來之敎矣。全羅道爲當次。依例發遣郞廳。使之斫來。何如。上曰。依爲之。出擧條上曰。何郞廳下去乎。存謙曰。戶工曹郞廳下去矣。上曰。今則以蔭郞定式乎。時俊曰。戶工則以蔭郞廳差下之意。頃有下敎矣。存謙曰。卽見京畿監司徐有防所啓。則以爲畿內郡縣客舍與衙舍。擧皆頹廢。已非細故。至於倉庫。大關民弊。雖小縣。糶糴不止累千石。而見在庫舍。莫不頹圮故露積於倉庭。而若其蓋草藁索把子塊木等許多所入。專出於民間。一戶每歲之斂。其數夥然。通計一道。如此之邑。不啻數十。而殘縣旣之割補之勢。臣營又無捐給之路。在前公廨之役。有請得空名帖。以爲修補改建之階。而且今年事。畓農失稔。來頭民勢。必多可悶。若得趁秋鳩穀。待春募役。則不但露積民斂之自歸蠲免。抑亦荒年營建之有補賙濟。空名帖。限六百張成給臣營。使之先期料理。及時需用。實爲官民莫大之幸事。請令廟堂稟處矣。空名帖。以通編所載觀之。法意不輕。毋得輒許。守廳松都爲公廨繕修。或有請得之例。雖不可援例。而今此畿伯筵請。若其末梢肯綮。年分之前。雖不明言。來春之事。在所當講。通編所許。政在此等處。有難防塞。空名帖三百張。特爲許給。何如。上曰。以此爲儲穀之道似好。左右相之意。何如。福源曰。中外積儲。近甚枵然。目下年事。又涉可慮。此亦儲穀之一道矣。熤曰。空名帖募粟之法。蓋出於萬不獲已也。若年事大歉。賙賑無策。則不得已爲此募粟之擧。苟非荒歲賑政。則不可爲此。而公廨修補之役。帖文募粟。旣有前例則據前例許施。似無不可矣。上曰。依爲之。張數依狀請施行。可也。出擧條存謙曰。卽見京畿監司徐有防所啓。前以爲各道每當歉荒之歲。必請空名帖。而以其臨急拮据之故。多有無實之歎。蓋災歲則富民亦急於自卹。願納者絶少。登稔之時則願者必多。得穀甚易。與其遇荒而艱辦。莫如在豐而預講。各道每於年事判登之後。量宜狀請空名帖。限翌春收得穀物。某邑幾張幾石。條列狀聞。付之備荒等穀名色。以爲歉歲補賑之資。若其勒分一款。別加嚴飭事。請令廟堂稟處矣。空名帖。卽歉歲不得已之政。若於登稔之時。以帖而發賣貿穀。則便同平時料辦。揆以法意。參以事面。所得不能補其所失。不可創開。置之。何如。上曰。依爲之。出擧條存謙曰。行兵曹判書李命植備堂還差。仍察有司之任。北關句管。行副司直李性源。嶺南句管。戶曹判書趙時俊。京畿句管。吏曹參判李秉模。堤堰堂上差下。何如。上曰。依爲之。出擧條存謙曰。戶曹判書趙時俊。鑄錢堂上還差。何如。上曰。依爲之。出擧條上曰。新開留之除拜。在私計則誠可幸事也。當初卿等。何不擬薦耶。存謙曰。其時在掌禮之任。故臣等以外薦。咨且不敢擬望矣。上曰。開留老母今年八十一歲。當今無病云乎。存謙曰。然矣。上曰。雖曰命也。數也。升沈亦有一時。如開留者。豈不然乎。僉曰。然矣。上曰。洪義榮事。何如。存謙曰。不觀科第。故臣等諸輩。亦甚嗟惜。以爲有用之材虛老矣。今者寵度。實是知臣莫如矣。上曰。閔慶世供辭。卿等見之乎。存謙曰。見之而呑吐。不直招矣。上曰。觀其供辭則零零鎖鎖。實是前所未見之事也。此非但一處世之所犯。爲方伯者。亦不無利己之心。故爲守令者。其於贓汚。視若尋常。蓋上之所好。下必有甚者矣。近來世道陷下。紀綱禁令。不承權輿。而至於此等事。往往出焉。必須先察端本之政。無憚大吏。方可見懲貪勵廉之效矣。熤曰。懲貪有二道。廉恥明則人不貪。雖無法。可也。法令行則貪墨者。亦有所戢畏。勵俗之道。惟在於此二者之間矣。上曰。導之以禮。齊之以法。以今人心。尙矣不論。導之以法。齊之以刑。刑名之法。不可不用矣。福源曰。今以無憚大吏爲敎。聖敎誠至當矣。然懲貪之本。固在於奬廉矣。存謙曰。右相俄以敎化刑政爲奏。其言是也。然士大夫之廉恥。日下一日。卒莫可勸。事威廉則有是乎。法令之不可不嚴明也。熤曰。方伯亦有廉與不廉之人。一世不敢誣也。而方伯亦其次也。先自臣等爲始。罪其瀆汚。然後可以勵方伯矣。上曰。宋孝宗。賢君也。而當世有債帥之譏。可不戒哉。福源曰。貪不至於烹阿而可懲。淸不必如吳隱之而可尙。爲宦長者。取其虛定之捧廩。不爲龍斷之賤術。則民生庶不至於困瘁。財用當不至於耗虛矣。上曰。大抵我國財貨。周流國內。而無尾閭漏洩之故。則民生之困瘁。財用之耗虛者。實由於名分益壞。侈風日盛。官捧有限。措手無處。故甘犯於貪墨之科而不之知戒矣。大抵崇儉。最爲根本。近來蓋生財之道。莫先於崇儉。止貪之本。無過於養廉。而近來侈靡之習。日至於莫可挽回之境。此皆予否德之致也。熤曰。聖敎如此。實生民之福也。上曰。前北伯貶題磨勘甚歇。後北兵使旣謂之管下。則鏡城一境嗷嗷之狀。可以槪知。方爲兵使。目見民生之立瘁。全不顧念。可乎。雖似待以侍從。然彼旣貪汚。則何憚乎侍從。雖或啓問科治。與監司。商議處之。無所不可則豈宜視若尋常。不思所以懲戢之道耶。北兵使瓜期已滿。令雖罪罷。在渠殆同死僧習杖然。亦不可置而不問。且朝廷之以文官差送鏡判者。蓋欲按廉兵使之貪墨。而所謂文官已如此。假使兵使與鏡判符同。則下民之不堪困苦。已無可言。必將疾首相告曰。朝廷之差送兵使判官。何皆贓吏乎云爾。則畢竟怨語。將至於何境乎。民心者。易失而難得。其在懲後慰今之道。不可不別加譴責。示北民以朝家警動之意也。存謙曰。然矣。兵使雖異監司判官。又是侍從。然六鎭守令褒貶與監司商議磨勘。則豈忍坐視其民之至死而不爲之警動乎。譴罷宜矣。上曰。此則當以傳敎頒示矣。仍命書傳敎曰。閔慶世事。以該道伯狀辭觀之剝割貪黷。若是無忌。職在按察之任。未能登時摘發。此已失職大矣。向後貶題示警遣辭。亦可謂太巽軟。惡在其委畀一道之意。宜有警飭。以懲他道咸鏡前監司李𡊠爲先罷職。官雖兵使。關以北守令黜陟。無不參聞。況兵使兼任。卽鏡城府使。營下藏此墨守。極意顧護。殆若惟恐人之或知。若此則武閫文倅。互匿疪類。共濟其惡而後已。畢竟受害。都歸無告之吾民。朝家旣知本事。先定兵使匿不聞之罪。未必不爲戢後之一端。北兵使閔義爀。亦爲罷職。上曰。北兵使。誰有可堪者乎。無論亞將以下。今無其人矣。諸將臣。各奏可合之人。可也。柱國曰。幾皆曾經之人。其外數人。親年已高矣。有大曰。李漢昌白東俊數人。南兵使李漢豐。亦是未經北閫者矣。上曰。李漢豐。亦無妨矣。柱國等曰。然矣。存謙曰。臺諫之同入賓對。法意有在。且況日前賓筵旣有待臺諫入來。處分醫官之敎。則諸臺不卽出肅。今日賓對。又不入侍。誠極寒心。昨日違牌諸臺。一竝削職。何如。上曰。依爲之。出擧條存謙曰。大臣之操切臺諫。本非好事。而今則不可不有此警飭矣。上曰。雖是臺諫。旣有所失。則大臣。豈可不言耶。存謙曰。醫官事。向筵。旣有後日次對時處分之敎矣。今日夬下成命焉。上曰。本欲於臺啓收殺。而今日則臺諫不爲入來。後日當處分矣。存謙等曰。若欲處分。則何必待臺諫乎。上曰。欲於臺諫所請律名中收殺故耳。善復曰。今月初九日。臣與都廳崔雲羽。先期出往于愍懷墓役處奉審。補築凡節。指揮後當爲入來。而當日曉頭發行。薄昏似可還來。自前或有除朝辭之規。故敢此仰達矣。上曰。依爲之。仍佩往來。可也。出擧條上曰。廟基。左相則當熟見。領右相往見。好矣。命植曰。今番墓所自願赴役人訓局馬兵金國呂。空闕衛將。待窠調用事。命下矣。不但時無見闕。衛將。卽堂上窠。而國呂。係是閑良。何以爲之。敢稟。上曰。然則原傳敎勿施。令本都監。相當軍任陞遷。可也。出擧條命植曰。今此孝昌墓局內驛馬位田給代次。自戶曹送來價錢。當爲買取田土。以爲代給之地。而位田所係不輕。驛人依賴。專在於此。不可不另加着意。各別看品尺量。俾無來頭誤占呼冤之弊。本曹一二軍色郞廳李羽晉韓用龜。使之專管。苟有得失。難免重責之意。出擧條。預先申飭。何如。上曰。依爲之。出擧條上覽平安監司狀啓。下敎曰。勅使初一二日間。當到潯陽云。到柵似在那間耶。時俊曰。初九日當到柵門留一日。初十日出宿柵外。十一日渡江云矣。上曰。遠接使之回路素食之說。何如。存謙曰。其在示遠人恤省費之道。俱好矣。福源曰。素食。似無妨矣。熤曰。與勅使相對時素食。好矣。上曰。丙申年。何以爲之耶。命植曰。其時不爲素餐矣。上曰。大喪旣如此。則忽於小喪。素食事甚。如何。置之無妨矣。上曰。俄者。予偶忘之矣。亞將中李文德。亦北兵使材也。昭寧院定用金永柱事。卿等知之乎。其時亦用渠之屢代世居之地矣。熤曰。普天之下。莫非王土。則豈可以用渠之家垈之故。酬以官爵乎。上曰。非然也。與金永柱事相符。而渠之履歷。可任北閫。故予適有是言。豈或有私而然也。尙集曰。西部喪路。頃因下敎。發遣郞廳。數次看審。而阿峴則旣是主脈。決不可踰越。捨此一路。變通不得。若自靑坡踰蔓川坪。向軍資監前。則事甚便好云。而不但爲相望之地。迤過洞口。終涉未安。直由東郊作路之外。無他道矣。上曰。墓所都監堂上。亦陳所見。可也。善復曰。阿峴決不可踰越。自蔓川路。轉向別庫北墻外路。則自墓所。其間稍遠。此路之外。無他變通矣。上曰。依爲之。出擧條性源時俊曰。取考己酉謄錄。則諭祭饌品。爲五十器。而其後饌品中。八器點下減數。仍爲定式。牛一隻羊一口猪一口圈下。有更待下敎之命矣。羊一口猪一口。則依前入用。牛一隻則減除。今番則何以爲之乎。敢稟。上曰。依前例爲之。可也。出擧條性源時俊曰。甲辰年宴饗臺餞勅時。大次。訓鍊都監擧行。御帳幕。禁衛營擧行。上勅幕御廳。副勅幕摠廳待令。仍爲定式矣。今亦依此擧行之意。分付各該營門。何如。上曰。依爲之。出擧條性源時俊曰。甲辰勅上來及回還時。前排大旗幟雙數。自都監釐正。知委於遠接使。而入京時則令守摠兩營擧行矣。今亦依此擧行。何如。上曰。依爲之。出擧條性源時俊曰。今番贈給。次己酉年前例。發關三道及松都。使之謄報矣。畿海兩道及松都。纔已報來。而箕營移牒。尙不來到。有難一向等待。依己酉年例。贈給之意。直爲出擧條分付。何如。上曰。依爲之。出擧條性源時俊曰。甲辰年勅行。到迎恩門。自廚院。兩勅前各傳酒肴一盤。仍令以祗迎事。往傳通事勞問。兼以酒肴傳致之意。言及矣。今亦依此擧行乎。上曰。依爲之。出擧條性源時俊曰。甲辰年勅書前及上副勅房。京外皆用紅燭矣。今番亦用此例乎。敢稟。上曰。旣非定式之事。今年旦與甲辰有異。以黃燭代用。可也。出擧條性源時俊曰。贈給各色紬。再昨年則以稍勝品見樣遵用矣。家丁所給。則與通官以上。不可無差等。此則以前日行用品中擇用似好。故敢此仰達矣。上曰。依爲之。出擧條性源時俊曰。昨日本都監草記批旨中。以兒房守事。有下敎矣。取考謄錄。則通官五人。各有兒房守一名。今不可停廢。分付該曹。兒房守五名。另擇其有根着十二三歲面目姣好者。具成冊移送都監。何如。上曰。依爲之。出擧條性源時俊曰。勅使入京日。迎恩門饋酒肴。入闕後設茶啖。吊祭時設茶啖崇政殿設茶禮。入館所後又入給茶啖。一日茶啖爲五次之多。吊祭時茶啖則似宜減省。故敢此仰達矣。上曰。依爲之。出擧條性源曰。崇政殿親臨別茶禮時。御前所用銀器五種。依謄錄所載。趁今造成。何如。上曰。依爲之。出擧條時俊曰。上副勅前燈籠軍。例以樂生定待。而舊規則所着。以靑天翼爲之矣。甲辰則以紅天翼擧行。今番異於甲辰。以當依前着靑天翼。故敢此仰達矣。上曰。今番與甲辰年有異。以靑色擧行。外方亦令準此施行事。知委。可也。出擧條有隣曰。臣適因言端。敢此仰達矣。再昨年支勅時。自上特軫民邑之弊。許令會減之數。不啻比前屢倍。則鋪陣屛帳器皿等屬貰用者外。宜無更事措備之擧。故已於日前。自備局以遣郞廳摘奸之意。草記蒙允。措辭關飭。而近聞畿內諸邑中。或不無新備物種之處云。傳說未詳。姑不陳達。而若於來頭磨勘時。如有新備請減之邑。則伊時擅用或虛張守令。指名現告。拿問嚴處前。會減價米。照數還錄。當該不飭道臣。亦爲從重論勘事。出擧條預先知委。何如。上曰。依爲之。出擧條在簡曰。卽見遠接使金華鎭狀啓。則以爲儀註。以勅書及祭文雙擧列書。而牌文計開中。只有諭祭文。初無勅書開錄之事。更以無勅書而只有諭祭文樣。另書儀註一度。卽速下送云矣。儐臣所請。誠爲完備。迎祭文儀註一度。依狀請磨鍊。別定禁軍。騎撥罔夜下送。何如。上曰。依爲之。出擧條在簡曰。寧陵補土之役。以今十二日擧行。禮堂一員。當依例進去。故敢此仰達矣。上曰。置之。可也。出擧條有防曰。昨日秋夕祭享時。馬匹代把事狀啓批旨。有與兵判及該寺提調相議。明日次對入侍稟處之命矣。俄與兵判及該寺提調。有所相議。而今皆入侍。下詢處之。何如。上曰。兵判亦陳所見。可也。命植曰。勅行渡江不遠。畿營驛馬勢難推移。秋夕摘奸奉命之行。當依下敎自兵曹。姑爲仍把。而至於事關勅使者。則令畿驛。依前擧行。似合事宜矣。上曰。司僕提調亦爲陳達。可也。有隣曰。祭享事體不輕而重。畿驛事勢在所當念。特敎推移之下。前例有無。不足較挈。今番則秋夕各陵園墓祭需香陪馬匹。當自本寺入把。而各宮房祭物領去宮人內侍所騎馬匹。則令各該宮房擧行事。亦爲分付。何如。上曰。依爲之。出擧條命書榻敎曰。昨日開坐時不參禁堂許遞。前望單子入之。待下批牌招參坐。仍命退。諸臣以次退出。